Ekainaren 12a

Alderdi Popularrari atxikitako foru parlamentari Javier García Jiménez jaunak 11-24/PES-00246 idatzizko galdera egin du. Hona hemen Hezkuntzako kontseilariak horri buruz ematen dion informazioa:

Hezkuntzari buruzko maiatzaren 3ko 2/2006 Lege Organikoak esaten du etengabeko prestakuntza irakasle guztien eskubidea eta betebeharra dela, eta hezkuntza administrazioen eta ikastetxeen ardura. Halaber, Europar Batasunaren gomendioekin bat, helburu gisa ezartzen du hezkuntza sistemaren kalitatea eta eraginkortasuna hobetzea. Irakasleen etengabeko prestakuntza funtsezko tresna da helburu hori lortu ahal izateko, ezagutzaren gizartean sortzen diren hezkuntza premia berriei erantzutea ahalbidetzen baitu.

Hezkuntza eta Kulturako kontseilariaren ekainaren 25eko 247/1997 Foru Dekretuak (horren bidez, unitate teknikoak atxikitzen zaizkio Irakasleen hobekuntzako atalari, haren eginkizunak finkatzen dira, eta Irakasleentzako Laguntza Zentroak (ILZ) sortzen dira, beren eragin eremuak esleituta) bosgarren artikuluan jasotzen du irakasleentzako laguntza zentroak sortuko direla Lizarran, Lekarozen, Iruñean, Tafallan eta Tuteran.

Honako hauek osatzen dute prestakuntza sarea Irakasleentzako Laguntza Zentroetako (ILZ) zuzendaritza eta aholkularitzekin:

|  |  |
| --- | --- |
| **ILZ** | **ILZko langileak** |
| Lizarra | 3 |
| Lekaroz | 2 |
| Iruña | 16 |
| Tafalla | 3 |
| Tutera | 4 |
| **Guztira** | 28 |

Ikastetxe bakoitza irakasleentzako laguntza zentro (ILZ) batera atxikita dago eta erreferentziazko aholkulari bat du. Prestakuntzako premiak detektatzeko prozesua gauzatzeko, zentroko aholkulariak elkarrizketa bat izaten du zuzendaritza taldearekin, eta galdetegi bat bidaltzen da irakasleen prestakuntza premiak detektatzeko.

Ildo horretatik, Ikastetxearen Prestakuntza Instituzionaleko Plan bat ezarriko dute ikastetxeek, zuzendaritza taldeak egina kontuan hartuta nola Hezkuntza Departamentuak berak proposatutako lehentasunezko ildo, plan eta proiektuetatik eratorritako prestakuntzako premiak eta ikastetxeetako irakasle taldeen eta klaustroen lanetik eratorritakoak hala irakasleentzako laguntza zentroek premiak detektatzeko egindako prozesuan detektatutako prestakuntza premiak.

Behin Hezkuntza Departamentuaren, ikastetxeen eta irakasleentzako laguntza zentroen planen eta programen prestakuntza premiak bildu ondoren, irakasleentzako laguntza zentroek (ILZ), Hezkuntza Departamentuaren Prestakuntza eta Kalitate Atalarekin batera, Irakasleen Prestakuntzaren Urteko Plana egiten dute.

Irakasleen Prestakuntza Planaren helburu nagusia da Nafarroako hezkuntza sistemaren kalitatea hobetzea, ikastetxeek antzemandako beharrei erantzunez eta irakaskuntzako gaitasunen garapena sustatuz. Hori guztia ondoren zehazten diren sei jarduketa ildo estrategikoen bidez egituratzen da:

• 1. ildoa. Ikasleek aktiboki eta lankidetzan ikastea sustatzen duten metodologiak ezartzea, erritmo, estilo eta premia ezberdinei erantzuteko balio dutenak eta gaitasunen ikuspegi inklusibo batetik abiaturik.

• 2. ildoa Hezkuntza teknologiak irakaskuntza- eta ikaskuntza-prozesuan txertatzea.

• 3. ildoa. Hezkuntza esperientzien eta eskola antolamendu eta kudeaketa arrakastatsuen berrikuntza, ikerketa, zabalkundea eta trukea.

• 4. ildoa. Baterako hezkuntzarekiko konpromisoa eta kontzientzia kritikoaren garapena: genero berdintasuna, bizikidetza eta tratu ona, erantzukizuna eta justizia soziala, herritartasun globala, jasangarritasuna eta ingurumena.

• 5. ildoa. Eleaniztasuna sustatzea, Nafarroako berezko hizkuntzetatik abiaturik eta hizkuntzen tratamendu integratua erabiliz.

• 6. ildoa. Laneko arriskuen prebentzioa eta osasun integralaren hobekuntza.

Prestakuntzaren kalitatea bermatzeko, beren alorrean arrakasta handia duten profesionalak hautatu eta kontratatzen dira, eta irakasleek parte hartzen duten prestakuntza jardueretan egiten duen ebaluaziotik eratorritako balorazioak hartzen dira aintzat.

Hori horrela, Prestakuntza eta Kalitate Ataleko langileek eta irakasleentzako laguntza zentroetako (ILZ) askotariko aholkulariek baterako ardura hartzen dute egokituta daukaten eremurako beren urteko prestakuntza planean bildutako jarduerak planifikatzeko, antolatzeko eta garatzeko, betiere prestakuntza prozesuen ardatz gisa ikastetxea harturik.

Iruñean, 2024ko ekainaren 11n.

Hezkuntzako kontseilaria: Carlos Gimeno Gurpegui